Dorp laat paaltjies kantel | Netwerk24
Dorp laat paaltjies kantel
Krieketspelers van Bethlehem Dorp 1 en Bethlehem Oudskoliere 1 het Saterdag (30/11) in die Andras Findt-50-boulbeurtliga meegeding. Bethlehem Dorp 1 het Oudskoliere met 35 lopies geklop.
Dorp het gekies om eerste te kolf en in die toegelate 50 boulbeurte 200 lopies vir die verlies van 7 paaltjies aangeteken.
Francois Grove en Thomas Gibson was die span se beste kolwers. Grove het 84 lopies van 116 balle aangeteken, en Gibson 48 lopies van 71 balle.
Oudskoliere se topboulers was Willie van Zyl en Armand Kemp. Van Zyl het 3 paaltjies geneem en in 9 boulbeurte 38 lopies afgestaan. Kemp het in 10 boulbeurte 2 paaltjies laat kantel en 34 lopies afgestaan.
Oudskoliere was almal uit vir 165 lopies.
Dié span se beste kolwers was Francois van Rooyen, wat 41 lopies van 45 balle gemoker het, en Charlie Janse van Rensburg, wat in 69 balle 32 lopies aangeteken het.
Dorp se beste boulers was Francois Grove, wat in 9 boulbeurte 3 paaltjies laat kantel het en 19 lopies afgestaan het, en Mathew Maritz, wat in sy 4 boulbeurte 2 paaltjies geneem het en 18 lopies afgestaan het.